<classify> ANNE Zambi, mwanafunzi aliyepata pigo la kufiwa na baba, mama na ndugu zake watatu walilokuwa wakisafiri kwa gari kwenda kwenye sherehe za mahafali yake ya kidato cha nne, kesho anaanza mitihani ya kitaifa kuhitimu elimu ya sekondari bila kujua kuwa sasa ni yatima.Mlezi wa wanafunzi wa Shule ya Sekondari ya Wasichana ya Mother Theresa of Calcuta inayomilikiwa na Jimbo Katoliki la Same, Sista Regina Mndeme amesema kumjulisha taarifa hizo za majonzi mwanafunzi huyo, kutaathiri uwezo wake katika kukabili mitihani ya kitaifa ya kidato cha nne inayooanza kesho nchini kote.Ratiba ya mitihani hiyo iliyotolewa na Baraza la Taifa la Mitihani Necta, inaonesha mitihani hiyo inaanza Novemba 4, 2019 kwa Somo la Kiingereza na kufuatiwa na Somo la Uraia mchana. Itamalizika Ijumaa Novemba 22 kwa somo la Kemia vitendo.Katika hatua nyingine, Mchungaji Florian Katunzi wa Kanisa la EAGT-City Center la jijini Dar es Salaam, aliomba viongozi mbalimbali wa serikali, dini na jamii, kubuni namna bora ya kumsaidia binti huyo ili baada ya mitihani, akabiliane vyema na maisha mapya akiwa yatima bila kuathiri maisha yake.Huyu mtoto amepotelewa na wazazi wote na ndugu zake. Wiki ijayo anaanza kufanya mitihani ya taifa ya kidato cha nne, baada ya mitihani hiyo anahitaji kusikia sauti yenye mamlaka na uhakika ikimwambia mwanangu tangu leo mimi ndiye baba, mama na ndugu yako wa kweli, usifadhaishwe na jambo lolote, nitakuwa pamoja nawe usiku na mchana, Mungu atatusaidia, alisema.Mchungaji Katunzi amesema hayo, alipozungumza na gazeti hili kuhusu familia iliyopotea kwa kusombwa na maji wilayani Handeni katika Mkoa wa Tanga wakati ikienda kushiriki mahafali ya kidato cha nne ya mtoto wao Anna.Katika ajali hiyo iliyotokea mwanzoni mwa wiki, watu watano wa familia moja waliokuwa wakiishi Goba jijini Dar es Salaam, Lingstone Zambi baba wa Anna, Winfrida Lyimo mama na watoto wao Lulu, Andrew na Grace, walikufa baada ya gari aina ya Noah yenye namba za usajili T 890 CCX, walilokuwa wakitumia kusafiri kwenda kwenye mahafali ya ndugu yao, kusombwa na maji kutokana na mvua kubwa wilayani Handeni.Kutokana na hali hiyo, Mchungaji Katunzi alisema mtoto huyo anayesemekana hajapata taarifa za tukio hilo ili kumwezesha kufanya vizuri mitihani yake ya mwisho, anahitaji kupata malezi imara ya kisaikolojia, kiroho na kimwili ili apate nguvu za kukabiliana na maisha katika mazingira ya kutokuwa na wazazi wala ndugu wa kuzaliwa naye kutokana ajali hiyo.Mkuu wa Nchi Rais, Makamu wa Rais, Waziri Mkuu, mawaziri, maaskofu, mashehe na wote wenye mapenzi mema tujiulize kuwa huyu mtoto atakapopata hizi taarifa, akizinduka atazindukia kwenye mikono ya nani, nani atakuwa wa kwanza kumkumbatia kiakili, kiroho na kimwili na hasahasa kimaisha? alihoji Katunzi.Aliongeza, Je, ni ndugu ambao labda wengine walikuwa na mgogoro na baba au mama yake, je, atakumbatiwa na rafiki zake pekee, je, atakumbatiwa na kikundi cha watu kitakachokuwa kikifanya michango ya kumsaidia naye akishuhudia na kuwakumbuka wazazi na ndugu zake, hapana! Huyu anahitaji kukumbatiwa na mikono salama yenye huruma, upendo, mamlaka na uwezo usio na shaka.Kwa mujibu wa Mchungaji Katunzi, mtoto huyo anahitaji kuandaliwa kisaikolojia ili apokee taarifa za pigo alilopata na hasa atakapozinduka na kujiuliza kuhusu mwelekeo na hatima ya wa maisha yake.Bila serikali na jamii kwa jumla kuwa makini kumsaidia, ipo hatari kijana huyu akaichukia jamii na kujichukia mwenyewe kwa kukata tamaa maana hawezi kuamini kirahisi kuwa wamekufa wote, kwa kuwa hata mazishi hakushiriki na miili ya baba, mama na ndugu zake hakuiona, alisema Katunzi.Kwa mujibu wa mchungaji Katunzi, ipo haja serikali kuweka utaratibu wa kumlea mtoto huyu, huku taasisi nyingine zikiwamo za kiroho na kijamii, zikijenga utamaduni wa kumfariji kila inapowezekana sambamba na kumpa huduma za kiroho.  <topic>: kitaifa 